“สหกลอิควิปเมนท์” ยื่นไฟลิ่งแล้ว จ่อขายหุ้นเพิ่มทุน IPO 230 ล้านหุ้น เข้า SET
"สหกลอิควิปเมนท์" หรือ SQ ผู้ดำเนินธุรกิจให้บริการและดำเนินงานด้านการทำเหมืองแร่ครบวงจร ยื่นไฟลิ่งกับ ก.ล.ต.แล้ว เตรียมขายหุ้นเพิ่มทุน IPO จำนวน 230 ล้านหุ้น หวังเข้าเทรด SET เพื่อระดมทุนใช้ขยายโครงการ โดยมีบล.ไทยพาณิชย์-บล. เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
5 ต.ค. 2558

บริษัท สหกลอิควิปเมนท์ จำกัด (มหาชน) หรือ SQ ยื่นแบบแสดงรายการข้อมูล (Filing) version แรกต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 29 ก.ย.58 เนื่องจากบริษัทจะเสนอขายหุ้นเพิ่มทุนเป็นครั้งแรกแก่ประชาชน (IPO) จำนวนไม่เกิน 230 ล้านหุ้น เพื่อใช้ในการขยายโครงการและเป็นเงินทุนหมุนเวียน
ทั้งนี้ บริษัทมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET) โดยมีธนาคารไทยพาณิชย์ และ บล.เมย์แบงก์ กิมเอ็ง (ประเทศไทย) เป็นที่ปรึกษาทางการเงิน
สำหรับผลการดำเนินงานของบริษัทงวด 30 มิ.ย.58 มีรายได้จากการให้บริการ 841.3 ล้านบาท กำไรสุทธิ 39.4 ล้านบาท และมีสินทรัพย์รวม 3,568.5 ล้านบาท หนี้สินรวม 2,742.3 ล้านบาท และส่วนของผู้ถือหุ้น 826.3 ล้านบาท
ณ วันที่ 3 ก.ย.58 บริษัทฯมีทุนจดทะเบียน 1,000 ล้านบาท โดยเป็นทุนที่ออกและชำระแล้ว 750 ล้านบาท ประกอบด้วยหุ้นสามัญ 750 ล้านหุ้น มูลค่าที่ตราไว้หุ้นละ 1 บาท หลังเสนอขาย IPO แล้วบริษัทจะมีหุ้นที่ออกและชำระแล้วเพิ่มเป็น 980 ล้านหุ้น โดยหุ้นสามัญที่เหลืออีก 20 ล้านหุ้น จะถูกจัดสรรเพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทที่ออกให้แก่กรรมการและพนักงานของบริษัท
สำหรับผู้ถือหุ้นรายใหญ่ของบริษัท ณ วันที่ 3 ก.ย.2558 คือ ครอบครัวศิริสรรพ และบุคคลที่เกี่ยวข้อง ถือหุ้น 323,550,700 หุ้นหรือคิดเป็น 43.14% หลังเสนอขายหุ้น IPO ในครั้งนี้แล้วจะลดสัดส่วนการถือหุ้นลงเหลือ 33.02% รองลงมาเป็น ครอบครัวอารีกุล และบุคคลที่เกี่ยวข้อง ถือหุ้น  210,000,000 หุ้นหรือคิดเป็น 28% หลังเสนอขายหุ้น IPO จะลดสัดส่วนการถือหุ้นลงเหลือ 21.43% ด้านบริษัทมีนโยบายการจ่ายเงินปันผลไม่น้อยกว่า 40% ของกำไรสุทธิหลังหักภาษีและหลังหักสำรองตามกฎหมาย
อนึ่ง สหกลอิควิปเมนท์ ประกอบธุรกิจให้บริการและดำเนินงานด้านการทำเหมืองแร่อย่างครบวงจร โดยครอบคลุมถึง การวางแผนงานในเหมือง การปฎิบัติงานเปิดหน้าเหมือง การให้คำปรึกษาด้านงานเหมือง และการให้เช่าและซ่อมบำรุงเครื่องจักรขนาดใหญ่
 